Perikles 2020 -ohjelma (jäljempänä ’ohjelma’) on tietojenvaihtoa, avunantoa ja koulutusta koskeva toimintaohjelma euron suojaamiseksi rahanväärennykseltä. Se korvaa vuonna 2001 perustetun Perikles-ohjelman, joka oli käytössä vuosina 2002–2013. Ohjelma perustettiin 11. maaliskuuta 2014 annetulla Euroopan parlamentin ja neuvoston asetuksella (EU) N:o 331/2014. Sen soveltaminen ulotettiin muihin kuin osallistuviin jäsenvaltioihin 11. toukokuuta 2015 annetulla neuvoston asetuksella (EU) 2015/768. Asetuksessa (EU) N:o 331/2014 vahvistetaan ohjelman kestävän 31. joulukuuta 2020 saakka. Asetuksen 13 artiklan 3 kohdassa edellytetään, että komissio toimittaa vuosittain tiedot ohjelman tuloksista Euroopan parlamentille ja neuvostolle. Tällä vuotuisella kertomuksella vastataan kyseiseen vaatimukseen vuoden 2018 osalta.

Ohjelmaan vuonna 2018 hakeneet edustavat kahta jäsenvaltiota: Italiaa ja Espanjaa. Tämä kertoo siitä, että maat, joita euroväärennökset eniten koskettavat, ovat käyttäneet Perikles-varoja muita useammin. Niiden toimet parantavat euron suojaa, mistä on hyötyä kaikille muille euroalueeseen kuuluville jäsenvaltioille.

Toimet, joita koskevat maksusitoumukset tehtiin vuonna 2018, koostuvat kolmesta seminaarista/konferenssista, kahdesta teknisestä koulutustilaisuudesta, neljästä henkilöstövaihdosta ja kahdesta laitteistohankinnasta. Huomiota on syytä kiinnittää henkilöstövaihtojen suhteellisen suureen määrään. Henkilöstövaihdot ovat kustannustehokas toimenpide, jolla on verrattain suuri kohderyhmä, joten ne helpottavat taitotiedon vaihtoa ja edistävät yhdenmukaisen kehyksen luomista euron suojaamiseksi väärentämiseltä. Lisäksi vielä kaksi laitteistohankintaa kolmansien maiden viranomaisille vahvistaa, että tämän toimenpiteen sisällyttäminen avustuskelpoisena toimena Perikles 2020 -ohjelmaan, oli menestys. Toimia toteutetaan sekä EU:ssa että sen ulkopuolella riippuen erityisistä tarpeista suojata euroa väärentämiseltä. Ohjelmassa on sen perustamisesta alkaen vakiinnutettu alueellinen lähestymistapa toteuttamalla toimia erityisen herkillä alueilla. Erityisiä kohdealoja ovat Latinalainen Amerikka (kaksi Espanjan toteuttamaa toimea ja yksi komission toimi) ja Kaakkois-Eurooppa (neljä Italian toteuttamaa toimea).

Kuvioissa III ja IV esitetään ohjelman osallistujien alkuperä ja ammatillinen tausta:

Kuvio III ja kuvio IV: Osallistujien alkuperä ja ammatillinen tausta (toimet, joista on tehty sitoumus vuonna 2018, ks. liite I)

Niihin toimiin, joita koskevat maksusitoumukset tehtiin vuonna 2018, osallistui arviolta 568 asiantuntijaa.

Osallistujat tulevat 58 maasta. Suurin osa koulutukseen osallistuneista (67 %) on eurooppalaisia: 37 prosenttia on peräisin euroalueen jäsenvaltioista, kun taas EU:n ulkopuolisista Euroopan maista tulevien osuus on 19 prosenttia ja euroalueen ulkopuolisista jäsenvaltioista tulevien osuus 11 prosenttia osallistujista. Koulutukseen osallistuneista 26 prosenttia on peräisin Latinalaisesta Amerikasta, mikä on huomattavasti edellisvuotta enemmän. Yksi prosentti osallistujista on peräisin Lähi-idästä ja Pohjois-Afrikasta ja yksi prosentti Aasiasta.

Ammatillisesta taustasta voidaan todeta, että poliisivoimien henkilöstön osuus oli 54 prosenttia kaikista osallistujista. Suuri osuus johtuu siitä, että poliisiviranomaiset ovat etulinjassa euron väärentämisen torjunnassa, ja poliisihenkilöstöön kuuluvat sekä rikostutkijat että tekninen henkilökunta.

Muut osallistujaryhmät muodostavat 46 prosenttia kokonaismäärästä, mikä on vähemmän kuin 58 prosentin osuus edeltävänä vuonna. Keskuspankkien merkittävä osuus on pysynyt lähes ennallaan (23 prosenttia), ja osallistujien joukossa on edelleen myös oikeuslaitoksen edustajia (4 prosenttia). Erityisesti on huomattava, että osallistujien joukossa oli myös rahapajojen (2 prosenttia), valtiovarainministeriöiden (1 prosentti) ja arvokuljetusyritysten (2 prosenttia) edustajia, mikä on osoitus osallistujien monipuolisesta ammatillisesta taustasta. Komission toteuttamaan toimeen ”foorumin 1210 toinen kokous” osallistui kolmantena peräkkäisenä vuonna runsaasti metallirahankäsittelylaitevalmistajien edustajia (6 prosenttia), mikä osoittaa yksityisen sektorin olevan merkittävä sidosryhmä rahanväärennyksen torjunnassa.

Tämän perusteella voidaan todeta, että ohjelman täytäntöönpanossa otetaan huomioon asetuksessa (EU) N:o 331/2014 edellytetty ylikansallinen ja monialainen ulottuvuus.

b.Yleiskatsaus vuoden 2018 vuotuisen työohjelman mukaisista toimista

Kattava katsaus vuoden 2018 vuotuisen työohjelman mukaisista Perikles-toimista on liitteessä I. Erityisesti voidaan mainita seuraavat toimet:

Alueellinen ja kansainvälinen yhteistyö Kaakkois-Euroopassa